KIRJALLINEN KYSYMYS E-3817/97 komissiolle esittäjä(t): María Izquierdo Rojo (PSE) (28. marraskuuta 1997)

Aihe: Välimeren alueen ja Euroopan ja Arabimaiden yhteistyön eurooppalainen tutkimusinstituutti

Yleisen talousarvion vuodelle 1998 budjettikohta A-3059 sekä hyväksytty tarkistus nro 789 koskevat Välimeren alueen ja Euroopan ja Arabimaiden yhteistyön eurooppalaista tutkimusinstituuttia.

Jäsenille annetuissa teksteissä ja perusteluissa ei selvitetä kunnolla kyseisen laitoksen sijaintia. Voiko Euroopan komissio sanoa täsmällisesti, missä tämä Välimeren alueen ja Euroopan ja Arabimaiden yhteistyön eurooppalainen tutkimusinstituutti sijaitsee?

Millaista toimintaa sillä on ollut vuosina 1996 ja 1997?

Mitä ohjelmia se on toteuttanut Barcelonan konferenssin seurauksena?

Mitä parlamenttien välisiä kokouksia se on järjestänyt?

Komission jäsenen Manuel Marínin komission puolesta antama vastaus (15. tammikuuta 1998)

Välimeren alueen ja Euroopan ja arabimaiden yhteistyön eurooppalainen tutkimusinstituutti sijaitsee Brysselissä (21, rue de la Tourelle, 1040 Bryssel) ja se on ollut toiminnassa vuoden 1996 huhtikuusta lähtien.

Instituutin tärkeimmät toimet vuosien 1996-1997 aikana Barcelonan konferenssin jälkeen ovat olleet Välimeren aluetta ja arabimaita koskevan sosiaalis-taloudellis-poliittisen tietokannan luominen, joka on nähtävissä Internetissä ja saatavissa myös painettuna (jo 280 sivua englanniksi ja ranskaksi), kohtauspaikan luominen Internetiin eurooppalaisia ja Välimeren maiden yrityksiä varten, parlamenttien väliset kokoukset ja vierailut yhteisön ja tiettyjen, ensisijaisesti Välimeren alueen, arabimaiden välisten suhteiden parantamiseksi sekä logistiikkatuki Euroopan ja arabimaiden parlamentaariselle yhteistyölle.

On järjestetty kaksi Euroopan ja arabimaiden välisen parlamentaarisen vuoropuhelun konferenssia (DPEA). Ensimmäinen eurooppalaisia ja arabimaiden parlamenttien jäseniä koonnut konferenssi järjestettiin Ammanissa 29.11.-1.12.1996. Toinen konferenssi järjestettiin Valettassa 8. ja 9. marraskuuta 1997 ja Dubain yhteistyökonferenssi rauhanprosessia varten järjestettiin 3.-5. huhtikuuta 1997. Tämä yhteisön ja Arabiliiton aloitteesta järjestetty konferenssi kokosi yhteen noin sata asiantuntijaa, liikemiestä, diplomaattia sekä Euroopan ja Arabimaiden hallituksen jäsentä ja virkamiestä. Rauhanprosessia varten nimitetty erityislähettiläs Miguel Angel Moratinos osallistui konferenssiin.

Lisäksi on syytä mainita yhteistyössä Omanin diplomaattisen instituutin kanssa maan diplomaateille järjestetty konferenssisarja 10.-14. lokakuuta 1997 (aiheet: Euroopan asema alueellisten konfliktien ratkaisemisessa; Euroopan haasteet 2000-luvulla; Eurooppa ja Lähi-Idän vesiongelma; yhteisö ja Lähi-Idän rauhankehitys; Eurooppa ja uusi maailmanjärjestys), osallistuminen Pariisin suunnittelun keskusvirastossa (commissariat du plan) järjestettyyn seminaariin aiheesta Talouden maailmanlaajuistuminen ja alueellistumiskehitys Euro-Välimeri-alueella. Prinssi Hassanin aloitteesta järjestettiin yhteistyössä instituutin kanssa Ammanissa 7. ja 8. kesäkuuta 1997 Islamin pelkoa käsittelevä konferenssi, johon Hassan myös itse osallistui. Useaan egyptiläiseen, israelilaiseen, jordanialaiseen ja palestiinalaiseen tutkimuskeskukseen on otettu yhteyttä, jotta yhteisiä toimia ja julkaisutoimintaa voitaisiin kehittää.